กองทุนวรรณยูเอส5กำไรเข้าป้า5%
บลจ.วรรณ เผยกองทุน ONE-US5 กำไรเข้าเป้า 5% จ่อขายทริกเกอร์หุ้นไทย ดักหุ้น 1,700 จุด
11 พ.ย. 2557

บลจ.วรรณ เผยกองทุน ONE-US5 กำไรเข้าเป้า 5% จ่อขายทริกเกอร์หุ้นไทย ดักหุ้น 1,700 จุด
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า กองทุนเปิดวรรณ ยูเอส 5 ฟันด์ (ONE-US5) มีมูลค่าหน่วยลงทุน ณ วันที่ 6 พ.ย.2557 เท่ากับ 10.5455 บาทต่อหน่วย สร้างผลตอบแทน 5% ตามที่กำหนดไว้ในโครงการ กองทุนจะหยุดรับคำสั่งซื้อขายหน่วยลงทุนของกองทุนระหว่างวันที่ 10-12 พ.ย.2557  และจะรับซื้อคืนหน่วยลงทุนอัตโนมัติในวันที่ 13 พ.ย.2557 ไปยังกองทุนเปิด วรรณ เดลี่ ซึ่งนักลงทุนสามารถขายคืนหรือสับเปลี่ยนไปยังกองทุนอื่นๆ ตั้งแต่วันที่ 14 พ.ย. 57 เป็นต้นไป 
สำหรับมุมมองการลงทุนในตลาดหุ้นไทยในช่วงนี้มองว่าดัชนียังไปต่อได้จากหลายปัจจัยสนับสนุน ทั้งปัจจัยพื้นฐานเศรษฐกิจโลกและเศรษฐกิจไทยเข้าสู่ภาวะการฟื้นตัวและน่าจะเข้าสู่ภาวะปกติได้ในเวลาอันใกล้ รวมทั้งแผนกระตุ้นเศรษฐกิจที่ออกมาต่อเนื่อง โดยเฉพาะแผนการลงทุนในโครงสร้างพื้นฐานภายใต้วงเงิน 3 ล้านล้านบาท ซึ่งจะมีการแถลงแผนกลางเดือนพ.ย.2557 ซึ่งจะสามารถผลักการบริโภคและการลงทุนของภาครัฐและภาคเอกชนและสร้างความเชื่อมั่นในการลงทุนในตลาดหุ้นไทยได้ 
นอกจากนี้ท่าทีของทางการในประเทศหลักต่อการผ่อนคลายนโยบายการเงินเชิงปริมาณ ไม่ว่าจะเป็นธนาคารกลางญี่ปุ่น (BOJ) ที่ได้เพิ่มฐานเงินหรือเงินสดและเงินฝากธนาคารพาณิชย์ฝากไว้กับ BOJ การเพิ่มวงเงินในการซื้อพันธบัตรรัฐบาล เพิ่มวงเงินในโครงการซื้อกองทุน ETF และกองทุนเพื่อการลงทุนในอสังหาริมทรัพย์ (REIT) ขึ้นอีก 3 เท่า การอนุมัติให้กองทุนบำเหน็จบำนาญข้าราชการญี่ปุ่น (GPIF) ลงทุนสินทรัพย์เสี่ยงเพิ่มขึ้นได้ รวมทั้งการผ่อนคลายนโยบายการเงินเชิงปริมาณ (QE) เพิ่มเติมของธนาคารกลางยุโรปผ่านการซื้อสินทรัพย์ Asset-backed Security และ Covered bond วงเงินกว่า 1 ล้านล้านยูโร จะผลักดันให้มีสภาพคล่องไหลเข้าสู่การลงทุนในสินทรัพย์เสี่ยงมากขึ้น 
“ดัชนีหุ้นไทยน่าจะมีโอกาสปรับตัวขึ้นทดสอบ 1,600 จุดได้ในปีนี้และมีโอกาสปรับตัวขึ้นแตะระดับ 1,700 จุดได้ในปีหน้า”นายวิน กล่าว 
อย่างไรก็ตามจากมุมมองดังกล่าวบริษัทจึงมีแผนเสนอขายกองทุนทาร์เก็ตฟันด์ โดยเน้นลงทุนหุ้นไทยในปีนี้อีก 1 กองทุน คือ กองทุนเปิด วรรณ สปอท 4/2 ฟันด์ คาดว่าจะเสนอขายในช่วงปลายเดือนพ.ย.2557